สรุปภาวะตลาดต่างประเทศ
สรุปภาวะตลาดต่างประเทศประจำวันที่ 24 ก.ค. 2561
25 ก.ค. 2561

ดัชนีดาวโจนส์ตลาดหุ้นนิวยอร์กปิดพุ่งขึ้นเมื่อคืนนี้ (24 ก.ค.) ขณะที่ดัชนี S&amp;P500 ดีดตัวขึ้นแตะระดับสูงสุดนับตั้งแต่เดือนก.พ.ปีนี้ เนื่องจากนักลงทุนขานรับผลประกอบการที่สดใสของบริษัทจดทะเบียน รวมถึงอัลฟาเบทซึ่งเป็นบริษัทแม่ของกูเกิล  ขณะที่หุ้นบริษัทที่เกี่ยวข้องกับภาคการเกษตรพุ่งขึ้นหลังจากประธานาธิบดีโดนัลด์ ทรัมป์ วางแผนให้ความช่วยเหลือเกษตรกรที่ได้รับผลกระทบจากสงครามการค้า นอกจากนี้ ตลาดหุ้นนิวยอร์กยังได้รับปัจจัยหนุนจากรายงานที่ว่า ภาคการผลิตและภาคบริการของสหรัฐยังคงมีการขยายตัวได้ดีในเดือนก.ค.
ดัชนีเฉลี่ยอุตสาหกรรมดาวโจนส์ปิดที่  25,241.94 จุด เพิ่มขึ้น 197.65 จุด หรือ +0.79% ดัชนี S&amp;P500 ปิดที่ 2,820.40 จุด เพิ่มขึ้น 13.42 จุด หรือ +0.48% และดัชนี Nasdaq ปิดที่ 7,840.77 จุด ลดลง 1.10 จุด, -0.01%
 
ตลาดหุ้นยุโรปปิดบวกเมื่อคืนนี้ (24 ก.ค.) โดยได้แรงหนุนจากการพุ่งขึ้นของหุ้นกลุ่มธนาคาร หลังจากธนาคาร UBS เปิดเผยผลประกอบการที่แข็งแกร่งในไตรมาส 2 นอกจากนี้ ตลาดยังได้รับปัจจัยบวกจากดัชนีภาคการผลิตและภาคบริการของยูโรโซนที่ยังคงขยายตัวในเดือนก.ค.
ดัชนี Stoxx Europe 600 เพิ่มขึ้น 0.9% ปิดที่ 388.18 จุด
ดัชนี CAC-40 ตลาดหุ้นฝรั่งเศสปิดที่ 5,434.19 จุด เพิ่มขึ้น 55.94 จุด หรือ +1.04% ดัชนี DAX ตลาดหุ้นเยอรมันปิดที่ 12,689.39 จุด เพิ่มขึ้น 140.82 จุด หรือ +1.12% ดัชนี FTSE 100 ตลาดหุ้นลอนดอนปิดที่ 7,709.05 จุด เพิ่มขึ้น 53.26 จุด หรือ +0.70%
 
ตลาดหุ้นลอนดอนปิดปรับตัวขึ้นเมื่อคืนนี้ (24 ก.ค.) เนื่องจากหุ้นกลุ่มเหมืองแร่และกลุ่มธนาคารดีดตัวขึ้นอย่างแข็งแกร่ง ขานรับรายงานข่าวที่ว่า รัฐบาลจีนเตรียมใช้มาตรการกระตุ้นเศรษฐกิจเพื่อรับมือกับผลกระทบของสงครามการค้า
ดัชนี FTSE 100 ตลาดหุ้นลอนดอนปิดที่ 7,709.05 จุด เพิ่มขึ้น 53.26 จุด หรือ +0.70%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดดีดตัวขึ้นเมื่อคืนนี้ (24 ก.ค.) หลังจากผลสำรวจการคาดการณ์ของนักวิเคราะห์ระบุว่า สต็อกน้ำมันดิบรายสัปดาห์ของสหรัฐจะปรับตัวลดลง นอกจากนี้ ตลาดยังได้รับปัจจัยบวกจากความหวังที่ว่า มาตรการกระตุ้นเศรษฐกิจของจีนจะช่วยหนุนความต้องการน้ำมันให้ฟื้นตัวขึ้นด้วย
สัญญาน้ำมันดิบ WTI ส่งมอบเดือนก.ย. เพิ่มขึ้น 63 เซนต์ หรือ 0.9% ปิดที่ 68.52 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 38 เซนต์ หรือ 0.5% ปิดที่ 73.44 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (24 ก.ค.) เนื่องจากการพุ่งขึ้นของดัชนีดาวโจนส์ตลาดหุ้นนิวยอร์กส่งผลให้นักลงทุนบางส่วนเทขายทองคำในฐานะสินทรัพย์ที่ปลอดภัย อย่างไรก็ตาม สัญญาทองคำขยับลงเพียงเล็กน้อยเท่านั้น เนื่องจากการอ่อนค่าของสกุลเงินดอลลาร์ช่วยหนุนตลาดในระหว่างวัน
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 10 เซนต์ หรือ 0.01% ปิดที่ 1225.5 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 9.5 เซนต์ หรือ 0.62% ปิดที่ 15.52 ดอลลาร์/ออนซ์
สัญญาพลาตินัมส่งมอบเดือนต.ค. เพิ่มขึ้น 4.6 ดอลลาร์ หรือ 0.55% ปิดที่ 835.6 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 6 ดอลลาร์ หรือ 0.7% ปิดที่ 908.60 ดอลลาร์/ออนซ์
 
ดอลลาร์สหรัฐอ่อนค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (24 ก.ค.) หลังจากสหรัฐเปิดเผยข้อมูลเศรษฐกิจที่ผันผวน ซึ่งรวมถึงดัชนีราคาบ้านที่เพิ่มขึ้นน้อยกว่าการคาดการณ์ ขณะที่เงินเยนแข็งค่าเมื่อเทียบกับดอลลาร์ อันเนื่องมาการคาดการณ์ที่ว่า ธนาคารกลางญี่ปุ่น (BOJ) จะลดการใช้มาตรการผ่อนคลายทางการเงิน
ดอลลาร์อ่อนค่าลงเมื่อเทียบกับเงินเยน ที่ระดับ 111.22 เยน จากระดับ 111.49 เยน ขณะที่แข็งค่าเล็กน้อยเมื่อเทียบกับฟรังก์สวิส ที่ระดับ 0.9941 ฟรังก์ จากระดับ 0.9931 ฟรังก์
เงินปอนด์แข็งค่าเมื่อเทียบกับดอลลาร์ ที่ระดับ 1.3138 ดอลลาร์ จากระดับ 1.3101 ดอลลาร์ ขณะที่ดอลลาร์ออสเตรเลียแข็งค่าขึ้นสู่ระดับ 0.7415 ดอลลาร์สหรัฐ จากระดับ 0.7378 ดอลลาร์สหรัฐ ส่วนยูโรอ่อนค่าลงสู่ระดับ 1.1683 ดอลลาร์ จากระดับ 1.1691 ดอลลาร์
 